**Република Србија**

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ**

**за учешће пословне банке у реализацији Програма развојна шанса – линија за прерађивачку индустрију у 2024. години**

Министарство привреде у сарадњи са Развојном агенцијом Републике Србије, додељује бесповратна средства микро, малим и средњим предузећима, предузетницима и задругама за набавку опреме, некретнина и постројења, у циљу подршке инвестицијама у прерађивачкој индустрији и подстицаја бржем привредном развоју.

 **Овим путем Министарство привреде позива све заинтересоване банке да се пријаве за учешће у реализацији Програма.**

Укупна бесповратна средства која су обезбеђена за реализацију овог програма из буџета Републике Србије износе 600.000.000,00 динара. Привредни субјекти могу остварити право на доделу бесповратних средстава у износу до 50% од нето вредности инвестиционог улагања. Износ одобрене бесповратне помоћи не може бити мањи од 7.500.000,00 РСД, нити већи од 15.000.000,00 РСД. Минимална сопствена средства фирме која подноси захтев износе 5% од укупне нето вредности инвестиционог улагања, док ће остатак бити обезбеђен из кредита пословне банке.

Право учешћа у Јавном позиву имају све заинтересоване пословне банке које испуњавају законом утврђене услове за обављање делатности на територији Републике Србије.

**Обавезујући услови за банку су да се кредити одобравају под следећим условима:**

|  |  |
| --- | --- |
| Рочност | Ефективна каматна стопа (ЕКС) |
| Динарски | Валутна клаузула (ЕУР) |
| варијабилна  | варијабилна  |
| 1. 48 месеци | 3м Белибор + 2,3 пп | 6м Еурибор + 2,4пп |
| 2. 60 месеци | 3м Белибор + 2,4 пп | 6м Еурибор + 2,5пп |
| 3. 72 месеца | 3м Белибор + 2,5 пп | 6м Еурибор + 2,6пп |
| 4. 84 месеца | 3м Белибор + 2,6 пп | 6м Еурибор + 2,7пп |

- период почека – годину дана;

- максимална рочност кредита је 60 месеци за набавку нове опреме директно укључене у процес производње разменљивих добара;

- максимална рочност кредита је 84 месеца за куповину, изградњу, доградњу, реконструкцију, адаптацију, санацију, инвестиционо одржавање производног простора или пословног простора који је у саставу производног простора, или простора за складиштење сопствених производа, сировина и репроматеријала;

- примарно средство обезбеђења кредита је залога над купљеном опремом или на покретној имовини која није предмет куповине;

- искључује се хипотека као средство обезбеђења осим ако се односи на хипотеку која је раније узета као обезбеђење по другом кредиту (неискоришћен постојећи кредитни лимит);

- у случају куповине, изградње, доградње, реконструкције, адаптације, санације, инвестиционог одржавања производног простора или пословног простора који је у саставу производног простора, или простора за складиштење сопствених производа, сировина и репроматеријала, хипотека на објектима која су предмет инвестиционог улагања, је обавезно средство обезбеђења;

- искључује се депозит као средство обезбеђења средстава (осим као привремено обезбеђење до тренутка успостављања залоге на опреми);

- искључује се забрана расподеле добити привредног субјекта до отплате кредита;

- искључују се трошкови обраде кредита;

- привредни субјекти могу отплатити кредит превремено у односу на рок који је дефинисан у уговору са банком, с тим да уколико превремену отплату изврше у току прве трећине трајања периода отплате, дужни су да врате целокупан износ одобрених бесповратних средстава;

- искључује се могућност наметања додатних услова, од стране банке, клијентима који конкуришу за овај програм у односу на услове који већ важе за клијенте који користе друге инвестиционе кредите исте банке (нпр. условљавање величине промета преко банке и сл.).

Банка мора да задовољи и следеће услове:

1. да је благовремено доставила комплетну и исправну конкурсну документацију;

2. да је прихватила услове у складу са Програмом;

3. да је показатељ адекватности капитала за банку у складу са актима НБС;

4. да је банка остварила позитиван финансијски резултат са стањем на дан 31.12.2023. године;

 5. да НБС није изрекла меру банци у складу са Одлуком о ближим условима и начину вршења контроле банака и посебне ревизије банке („Службени гласник РСˮ, бр. 30/15 и 1/20).

Заинтересоване банке достављају оригинал или оверене фотокопије следећих докумената:

* попуњен Прилог 1 (образац доступан на сајту министарства);
* образац са потписом лица овлашћеног за заступање, који је потписао Прилог 1 (ОП образац).

**Уредбом којом је утврђен Програм, предвиђено је да у реализацији Програма може учествовати једна банка. Уколико наведене услове прихвати више банака, прихватиће се банка са највећим бројем филијала, експозитура и самосталних шалтера, односно свих облика организационих јединица које раде са странкама.**

Пријаве се предају у затвореној коверти са назнаком „Пријава за Јавни позив за учешће пословне банке у реализацији Програма развојна шанса – линија за прерађивачку индустрију у 2024. години – НЕ ОТВАРАТИ“ са пуном адресом пошиљаоца на полеђини коверте. Неблаговремене и непотпуне пријаве се неће разматрати.

Пријава се предаје лично или препоручено поштом на адресу:

Министарство привреде

Сектор за развој малих и средњих предузећа и предузетништво

Кнеза Милоша 20

11 000 Београд

**РОК ЗА ПОДНОШЕЊЕ ПРИЈАВА ЈЕ 19. ЈУЛ 2024. ГОДИНЕ.**

Tекст овог програма са пропратном документацијом за учешће у Јавном позиву може се преузети на интернет страницама:

Министарства привреде: [www.privreda.gov.rs](http://www.privreda.gov.rs)

Развојне агенције Србије: [www.ras.gov.rs](http://www.ras.gov.rs)

Портала предузетништва: [www.preduzetnistvo.gov.rs](http://www.preduzetnistvo.gov.rs)